
AVIZ

asupra propunerii legislative pentru modificarea şi completarea Legii nr. 95/2006 privind reforma în domeniul sănătăţii 
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 95/2006 privind reforma în domeniul sănătăţii, trimisă cu adresa nr. P.l.x- 880 din 10 decembrie 2007, înregistrată  sub nr. 31/1358 din 12.12. 2007.

Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.



Senatul a respins propunerea legislativă în şedinţa din 3 decembrie 2007.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 5 februarie 2008.



Membrii Comisiei au examinat iniţiativa  legislativă supusă avizării, expunerea de motive, avizul favorabil al Consiliului Legislativ nr. 1249 din 21.09.2007. Guvernul, în punctul său de vedere, transmis cu adresa nr. 2605 din 08.10.2007, nu susţine adoptarea propunerii legislative.

          Pe parcursul dezbaterilor, membrii Comisiei au constatat că, în cadrul sistemului de sănătate publică, asistenţa medicală profilactică şi curativă este asigurată de către furnizorii de servicii medicale care, potrivit prevederilor art. 210 alin. (1) lit. b) din Legea nr. 95/2006 sunt „persoane fizice sau juridice autorizate de către Ministerul Sănătăţii Publice pentru a furniza servicii medicale, medicamente şi dispozitive medicale”. În acest context legislativ, Legea nr. 95/2006 permite cultelor recunoscute înfiinţarea şi organizarea de structuri sanitare destinate furnizării serviciilor medicale profilactice şi curative, medicamentelor şi dispozitivelor medicale, cu condiţia respectării dispoziţiilor legale în vigoare aplicabile fiecărui tip de structură sanitară în parte care se doreşte a fi înfiinţată.


Avand în vedere cele constatate, membrii Comisiei au hotărât, cu unanimitate de voturi, avizarea negativă a propunerii legislative.

          În raport de obiectul şi conţinutul său, propunerea legislativă face parte din categoria legilor organice.

